Stigende temperaturer har forvandlet snedriverne rundt omkring til gråhvide bunker af sjap. Isen på søerne brydes op af våger, og vintervejret er på retur. Det har fået Park og Vej i Hjørring Kommune til at fjerne de skilte, der tillader, at folk færdes på isen rundt omkring på kommunens søer. - Vi handler ud fra et forsigtighedsprincip, og derfor vil vi fjerne alle skiltene inden fyraften i dag, siger Mette Ring, der er kommunikationskonsulent ved Hjørring Kommune, til TV2 Nord. I Aalborg Kommune går de lidt anderledes til værks. Her er kommunen rundt for at måle isen, og kun hvis den er 13 centimeter eller mindre, fjerner de skiltene. Dog regner de også med, at isens dage er talte, med en vejrudsigt der lover tøvejr i den nærmeste fremtid. - Vi forventer, at når vi når fyraften i morgen, så er der nok ikke flere skilte tilbage med de temperaturer, som vi har lige nu, siger Ida Jensen, der er driftsplanlægger ved Aalborg Kommune, til TV2 Nord.

Referat:
Vintervejret er forbi for nu, og det er på tide at pakke skøjterne væk igen.